
BERT modellek teljesítményének vizsgálata bináris osztályozási feladathoz kapcsolódóan angol és magyar nyelvű szövegkörnyezetekben

Bidirectional Encoder Representations from Transformers, azaz a BERT modell az utóbbi években kiemelkedő eredményeket ért el a különféle természetes nyelvfeldolgozási feladatokban, mint például a kérdésmegválaszolás vagy osztályozás. Mindez részben a transfer learning metodikának köszönhető. Munkám során a BERT modell magyar és angol nyelvű szövegosztályozási feladatban történő alkalmazását vizsgáltam a transfer learning módszer alkalmazása mellett. Célom a különféle előtanított BERT modellek bilingualitásának és a bemenetükkel való kapcsolat vizsgálata és kiértékelése angol és magyar nyelvre vonatkozóan. A kutatás végrehajtásához egy saját gyűjtésű adathalmazt hoztam létre, amely egy webáruház értékeléseit tartalmazza angol és magyar nyelvű szabad szöveges megfogalmazásban a hozzá rendelt bináris értékeléssel együtt. Munkám első részében megvizsgáltam, hogy a hiperparaméterek milyen módon befolyásolják a BERT modellek teljesítményét a különféle adathalmazokon. Ezt követően az eredményül kapott legjobb hiperparaméterbeállításokat alkalmazva megvizsgáltam, hogy a finomhangolt transfer learning modellek milyen teljesítményt nyújtanak a különféle nyelvű szövegek osztályozása során, illetve, hogy a szöveghalmazok kiegyensúlyozása és a tanuló minta mérete milyen összefüggést mutat az osztályozás pontosságára vonatkozóan. Kutatásom eredménye hasznos útmutatást nyújthat a magyar nyelvű szövegek BERT modell alapú feldolgozásához.



